L-MEPs taw l-appoġġ tagħhom għal regoli ġodda li jsaħħu d-drittijiet tal-passiġġieri ferrovjarji fl-UE, fosthom kumpens ogħla f'każ ta' dewmien u aktar assistenza għall-persuni b'diżabilità. Kull sena l-passiġġieri jagħmlu madwar 500 biljun kilometru fuq in-netwerk ferrovjarju Ewropew, u l-Parlament jixtieq jara li jkunu protetti. Fil-15 ta' Novembru, l-MEPs ivvutaw biex id-drittijiet tal-passiġġieri ferrovjarji jsiru aktar moderni. L-aġġornamenti proposti jkopru diversi oqsma ewlenin u jkunu applikabbli fil-pajjiżi kollha tal-UE u għal kull tip ta' servizz ferrovjarju. Il-bidliet ġew approvati mill- Kumitat għat-Trasport tal-Parlament fid-9 ta' Ottubru. Aktar drittijiet għall-persuni b'diżabilità Il-kumpaniji ferrovjarji kollha tal-UE jkunu obbligati jiggarantixxu assistenza b'xejn lill-persuni b'diżabilità jew b'mobilità mnaqqsa. Ikunu obbligati jagħtu wkoll kumpens sħiħ għal tagħmir ta' mobilità mitluf jew li tkun saritlu ħsara, kif ukoll għal annimali mħarrġa li jintilfu jew jindarbu. Kumpens għad-dewmien Meta ferrovija tittardja ħafna, il-passiġġieri jkunu jistgħu jitolbu rimborż tal-prezz sħiħ tal-biljett jew inkella jkomplu l-vjaġġ u jitolbu rimborż parzjali. L-MEPs jaqblu mal-idea li jiżdied il-kumpens, skont it-tul tad-dewmien. Ir-regoli eżistenti Il-proposta l-ġdida Dewmien ta' bejn 60 u 120 minuta: 25% tal-prezz tal-biljett Dewmien ta' bejn 60 u 90 minuta: 50% tal-prezz tal-biljett Dewmien ta' bejn 90 u 120 minuta: 75% tal-prezz tal-biljett Dewmien > 120 minuta: 50% tal-prezz tal-biljett Dewmien > 120 minuta: 100% tal-prezz tal-biljett Applikazzjoni uniformi fl-UE kollha Bħalissa ħames pajjiżi biss japplikaw kompletament ir-regoli eżistenti dwar id-drittijiet tal-passiġġieri ferrovjarji fl-UE: il-Belġju, id-Danimarka, l-Italja, in-Netherlands u s-Slovenja. Oħrajn għandhom eżenzjonijiet għall-ferroviji domestiċi fuq distanzi twal u għas-servizzi transkonfinali urbani, suburbani u reġjonali. L-MEPs iridu li, sa sena wara li jidħlu fis-seħħ ir-regoli l-ġodda, l-Istati Membri ma jibqgħux jużaw eżenzjonijiet. Aktar informazzjoni Il-kumpaniji ferrovjarji jkunu obbligati jagħtu aktar informazzjoni dwar ir-regoli eżistenti, pereżempju billi jinkludu informazzjoni dettaljata dwar id-drittijiet tal-passiġġieri fuq il-biljetti. Ikollhom ikunu wkoll aktar trasparenti dwar l-iskadenzi u l-proċeduri tal-ilmenti. Ferroviji li jiffavorixxu r-roti Bħalissa m'hemmx biżżejjed spazju għar-roti fuq il-ferroviji. L-MEPs iridu li l-ferroviji l-ġodda jkollhom żoni apposta fejn jinżammu r-roti u b'hekk jitħeġġeġ l-użu tagħhom. Il-passi li jmiss Malli l-Kunsill jivvota fuq il-pożizzjoni tiegħu, il-Parlament ikun jista' jibda n-negozjati mal-Istati Membri. Jekk il-vjaġġ jitħassar, għandek dritt tieħu flusek lura 100% Jekk il-ferrovija teħel, il-kumpanija ferrovjarja trid tieħdok fl-istazzjon, f'punt tat-tluq alternattiv jew fid-destinazzjoni finali • Stqarrija għall-istampa dwar il-votazzjoni fil-plenarja (15 ta' Novembru 2018) Passi proċedurali Id-drittijiet tal-passiġġieri tal-ferrovija Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF